I august 1946 reiste Robinson på nytt til Nürnberg for å møte Telford Taylor, Jacksons etterfølger som sjefsanklager, i forbindelse med forberedelse til Nürnbergprosessene, de amerikanske rettsprosessene som etterfulgte hovedprosessen. I Paris pågikk forhandlinger om fredstraktat og der opptrådte Robinson på vegne av World Jewish Congress og Jewish Agency med tanke på erstatning til jødiske offer. I forbindelse med arbeidet i Paris kom han i kontakt med Raphael Lemkin som i 1944 hadde utarbeidet begrepet folkemord; det er uklart hvilken betydning kontakten mellom dem hadde.